Spjaldtölvur afhentar í unglingadeild Heiðarskóla Mikil gleði var meðal unglinga í Heiðarskóla í Hvalfjarðarsveit sl. fimmtudagsmorgun þegar nemendur í unglingadeild fengu afhentan Ipad 4 . Er það fyrsti áfanginn í að spjaldtölvuvæða Heiðarskóla , grunnskóladeild leik - og grunnskóla Hvalfjarðarsveitar , en það mun gerast á mjög skömmum tíma . Á heimasíðu skólans segir að spennandi verði að fylgjast með breyttum kennsluháttum með spjaldtölvuvæðingunni . Unglingarnir nýttu daginn í að læra á tækin og sækja sér „ öpp “ sem þeir þurfa að nota í náminu í vetur . Eftir stutta stund voru allir krakkarnir búnir að ná sér í app sem gerir þeim kleift að tala saman og sjá hvert annað jafnvel þó einhver sé heima . Einhver hafði á orði að þetta væri nú gagnlegt , hægt væri að fylgjast með í skólanum þó að maður væri veikur heima . Eftir áramót fá aðrir nemendur skólans einnig Ipad .